b'\n_START_ARTICLE_\nSalko Naze\xc4\x8di\xc4\x87\n_START_PARAGRAPH_\nSalko Naze\xc4\x8di\xc4\x87, povjesni\xc4\x8dar knji\xc5\xbeevnosti (Mostar, 10. lipnja 1904. - Sarajevo, 17. velja\xc4\x8de 1970.), \xc4\x8dlan AZU BiH._NEWLINE_Zavr\xc5\xa1io je studij jugoslavenske i komparativne knji\xc5\xbeevnosti s teorijom knji\xc5\xbeevnosti na Filolo\xc5\xa1kom fakultetu u Beogradu 1928._NEWLINE_Radio je kao srednjo\xc5\xa1kolski profesor u Mostaru, Trebinju i Dubrovniku do 1940, a poslije Drugog svjetskog rata na Vi\xc5\xa1oj pedago\xc5\xa1koj \xc5\xa1koli u Sarajevu 1949.-1950. Jedan je od osniva\xc4\x8da Filozofskog fakulteta u Sarajevu 1950. Doktorsku disertaciju pod naslovom Hajdu\xc4\x8dke borbe oko Dubrovnika i na\xc5\xa1a narodna pjesma obranio je na Filolo\xc5\xa1kom fakultetu u Beogradu 1956. Bio je dekan Filozofskog fakulteta u Sarajevu 1954./1955. i dugogodi\xc5\xa1nji \xc5\xa1ef Odsjeka za jugoslavenske knji\xc5\xbeevnosti. Osnovao je Institut za izu\xc4\x8davanje jugoslavenskih knji\xc5\xbeevnosti u Sarajevu i pokrenuo \xc4\x8dasopis Pitanja knji\xc5\xbeevnosti i jezika. Salko Naze\xc4\x8di\xc4\x87 bio je \xc4\x8dlan Znanstvenog dru\xc5\xa1tva BiH (1961) i redovni \xc4\x8dlan AZUBiH (1966)._NEWLINE_Naze\xc4\x8di\xc4\x87evo knji\xc5\xbeevnopovjesni\xc4\x8darsko bavljenje bilo je usmjereno u tri pravca: hrvatska knji\xc5\xbeevnost u Dubrovniku i Dalmaciji od 15. do 17. stolje\xc4\x87a, usmena knji\xc5\xbeevnost i ju\xc5\xbenoslavenske knji\xc5\xbeevnosti 19. i 20. stolje\xc4\x87a._NEWLINE_Salko Naze\xc4\x8di\xc4\x87 sudionik je NOB-a. Bio je pomo\xc4\x87nik ministra prosvjete BiH, upravnik Narodnog kazali\xc5\xa1ta u Sarajevu i \xc4\x8dlan Udru\xc5\xbeenja knji\xc5\xbeevnika BiH i dr. Dobitnik je 27-srpanjske nagrade i vi\xc5\xa1e odlikovanja.'